b'\n_START_ARTICLE_\nZengidi\n_START_PARAGRAPH_\nZengidi ali Zangidi, muslimanska vladarska dinastija tur\xc5\xa1kega porekla, ki je v 12. in 13. stoletju vladala v delu severnega Iraka in Sirije.\n_START_SECTION_\nZgodovina\n_START_PARAGRAPH_\nDinastijo je ustanovil Imad ed-Din Zengi (ali Zangi), ki je leta 1127 postal seld\xc5\xbeu\xc5\xa1ki atabeg (guverner) Mosula. Kmalu po imenovanju je postal najvplivnej\xc5\xa1i tur\xc5\xa1ki mogotec v severni Siriji in Iraku. Leta 1128 je iz Alepa pregnal ortokidske emirje, leta 1144 zasedel Edeso in postal muslimanski narodni heroj. Dve leti kasneje so ga umorili._NEWLINE_Po Zengijevi smrti je Mosul in ozemlje Iraka dobil najstarej\xc5\xa1i sin Saif ad-Din Gazi I., Alep in Edeso pa drugi sin Nur ad-Din. Nur ad-Din se je izkazal kot sposoben vladar, kot je bil njegov o\xc4\x8de. Leta 1149 je porazil in ubil antio\xc5\xa1kega kneza Rajmonda in naslednje leto osvojil ostanke Grofije Edese zahodno od Evfrata. Leta 1154 je svoje uspehe okronal z osvojitvijo Damaska, v katerem so vladali Buridi._NEWLINE_Svojo prestolnico je prestavil v Damask in \xc5\xa1e naprej uspe\xc5\xa1no osvajal tuja ozemlja. Leta 1160 je ujel antio\xc5\xa1kega kneza Raynalda Ch\xc3\xa2tillonskega, ki je ropal sirijske in armenske kmete v okolici Mara\xc5\xa1a. Izpustil ga je \xc5\xa1ele leta 1176 za odkupnino 120.000 zlatih dinarjev (500\xc2\xa0kg zlata), medtem pa je osvojil velik del njejegove kne\xc5\xbeevine._NEWLINE_Od leta 1160 je ve\xc4\x8dino \xc4\x8dasa posve\xc4\x8dal fatimisdkemu kalifatu v Egiptu, ki je zanimal tudi jeruzalemskega kralja Amalrika I.. Najve\xc4\x8dje uspehe je dosegel leta 1169, ko je njegov kurdski general \xc5\xa0irkuh osvojil Egipt. Po \xc5\xa0irkuhovi smrti je guverner Egipta postal njegov ne\xc4\x8dak Saladin, ki Nur ad-Dinove oblasti ni priznal. Nur ad-Din je posku\xc5\xa1al ukrotiti nepokornega Saladina in ga napasti, vendar je leta 1174 nepri\xc4\x8dakovano umrl._NEWLINE_Njegov sin in naslednik As-Salih Ismail al-Malik, ki je bil takrat \xc5\xa1e otrok, je pobegnil v Alep, kjer je vladal do leta 1181, ko ga je ubil in nasledil njegov sorodnik. Dve leti kasneje je Alep osvojil Saladin, s \xc4\x8demer se je vladavina Zengidov v Siriji kon\xc4\x8dala._NEWLINE_Zengidski emirji so v Mosulu v severnem Iraku vladali do leta 1234. Leta 1250 se je njihova oblast tudi tam kon\xc4\x8dala.'